**A Szent Vér tisztelete**

A 13-14. századi Európa népi vallásosságának egyik sajátos megnyilvánulása volt az Úr Jézus szent Vérének mély tisztelete. Gyökerei a keresztes hadjáratok idejére nyúlnak vissza, amikor számtalan Jézus személyéhez kapcsolódó ereklye került a SzentföldrőlEurópába.[[1]](#footnote-1) A Krisztus ereklyék mellett a középkorban közismert Grál-legenda.is erősíthette a Szent Vér Európában kialakuló tiszteletét.[[2]](#footnote-2)

A Szent Vér tiszteletéhez szorosan kapcsolódik egy Rómában őrzött ereklye is, a Vera Icon, Veronika kendője, melyen a vérrel verejtékező Krisztus arcmása látható. A Veronika kendő önálló tiszteletének kialakulásában nagy szerepe volt Clairvaux-i Szent Bernátnak, aki Krisztus szenvedésének tiszteletét erősítette az Egyházban, s ezzel hozzájárult ahhoz is, hogy a római Vera Icon ereklye zarándoklatok önálló célponja lett.[[3]](#footnote-3)

A Szent Vér kultusz terjedését segítette az Oltáriszentség iránti tisztelet erősödése, amelyet a korszak eretnekségei támadtak, vagy megkérdőjeleztek. Nem véletlen tehát, hogy a IV. Lateráni és a Konstanzi zsinat is részletesen foglalkozott az átváltoztatás kérdésével, s kánonban mondta ki, hogy Jézus Krisztus mind a két szín alatt valóságosan jelen van.[[4]](#footnote-4) Ekkor terjedt el az a szokás is, hogy a pap a misében az átváltoztatott ostyát magasba emeli, ill. a pápák búcsúkkal is ösztönözték a híveket, hogy kísérjék az Oltáriszentséget, például ha a pap azt a beteghez viszi.[[5]](#footnote-5)

A vallásos köztudat számára a bizonyosságot Krisztus eucharisztikus jelenlétére az Oltáriszentséggel kapcsolatos természetfölötti jelenségek, csodás események jelentették.[[6]](#footnote-6) Az eucharisztikus csodák legtöbbször a valóságos jelenlétben való kételkedés aktusából születtek. Ennek prototípusa talán Nagy Szent Gergely pápa híres miséje, melyet a római Santa Croce templomban mutatott be. Itt a pápa kételkedésének hatására megjelent Krisztus, a fájdalmak emberének képében. A Gergely-mise és annak ikonográfiai ábrázolásai számos Szent Vér ereklye keletkezésének lettek közvetlen elindítójává.[[7]](#footnote-7) A Szent Vér legendák vizsgálata azt mutatja, hogy kiváltó okként az átváltoztatásban való kételkedés mellett előfordul a méltatlan szentáldozás, az ostya ellopása és mágikus célra való használata, ill. az ostyával való szándékos tiszteletlenség. Ezekben az esetekben e helytelen cselekvés által lesz nyilvánvalóvá, hogy az ostya szemmel látható módon átalakul: hússá változik, vérzik, vagy véres lesz. Így megtörténik a hívek megerősítése, hogy a kenyér és a bor Krisztus valóságos testévé és vérévé változott. A Szent Vér kegyhelyek Nyugat-Európában a 13. században jelentek meg, virágkorukat pedig a 14. században élték.[[8]](#footnote-8)

Az eucharisztikus Szent Vér ereklyék másik típusa, amikor a kiömlött bor változik vérré. Ennek prototípusa a híres 1263-as bolsenai mise. Egy cseh pap kételkedett az átváltoztatás valóságában, ezért Rómába zarándokolt, hogy kételyeitől megszabaduljon. Hazafelé Bolsenában mutatott be misét, s amikor a kenyeret a kehely fölött megtörte, a kehelyben vér forrt fel, s megfestette a korporálét, mely a Vera Icon, Krisztus arcának vonásait vette fel. IV. Orbán pápa megvizsgáltatta az esetet, s a korporálét és az ostyát az orvietói dómba szállíttatta, majd elrendelte az Úrnap ünnepének bevezetését az egész egyházban.[[9]](#footnote-9)

A Szent Vér tisztelete a középkori Magyarországon főleg a külhoni zarándoklatok hatására terjedt el. Az aacheni zarándoklatok kapcsán magyar búcsúsok nyilván felkeresték az útba eső Walldürn és Wilsnack híres Szent Vér kegyhelyeit. A Rómába zarándokló hívek, főleg a szentévek alkalmával nagy tömegben ismerték meg a bolsenai mise és Gergely pápa miséjének történetét, s tiszteletüket fejezték ki Jézus véres arcmása, a Vera Icon ereklye előtt.[[10]](#footnote-10) Az eucharisztikus csodák és Szent Vér ereklyék elterjedésében a jubileumi búcsúknak tehát fontos szerepe lehetett. Magyarországon tíz Szent Vér ereklyéről maradtak fenn források,[[11]](#footnote-11) s ezek többféle típusba sorolhatók. A nem eucharisztikus eredetű ereklyék típusát a garamszentbenedeki apátságban máig őrzött ereklye képviseli.[[12]](#footnote-12) A Gergely-mise és ennek nyomán kialakult kultuszformák hatását tükrözik a kassai, győri, Győr egyházmegyei, vasvári, szegedi, valamint a bátai Szent Vér ereklyék, ahol vérző, vagy hússá változott ostya-ereklyéket tiszteltek.[[13]](#footnote-13) A bornak a bolsenai csoda analógiájára történő vérré változását a ludbregi ereklye képviseli, míg a pécsi és az esztergomi ereklyéről nem dönthető el a rendelkezésre álló források alapján, hogy melyik típusba tartoznak.[[14]](#footnote-14) Legkorábban az esztergomi ereklyével találkozunk, melynek ünnepét már az 1341 körül keletkezett Pozsonyi Missale tartalmazza és a Szent Vér kultusz virágkora Magyarországon a 16. század első feléig tart. Négy ereklyét szerzetesi templomban őriztek, kettőt katedrálisban, a többit plébániatemplomban. A pécsi ereklyéről Pécs vallási életével kapcsolatban szólunk, azonban meg kell emlékeznünk az egyházmegyénk délnyugati határához egészen közel található, a zágrábi egyházmegyéhez tartozó ludbregi ereklyéről, melyet közelsége miatt egyházmegyénk zarándokai is látogathattak.

A ludbregi Szent Vér ereklye a 15. század első évtizedében keletkezett a város Szentháromság plébániatemplomában. X. Leó pápának a kegyhely részére kiállított búcsúlevele elmondja a csoda történetét is. Eszerint „egy pap misemondás közben, miután a kenyeret és a bort az eucharisztia szentségévé változtatta, s az ostyát szokás szerint három darabra törte, az egyik részt a kehelybe helyezte, a másik két részt pedig magához vette. Ezután a kehelyben lévő folyadékot, melyet Krisztus vérévé változtatott, valamint a harmadik ostya részecskét amikor magához akarta venni, elkezdett kételkedni abban, hogy a kehelyben valóban Krisztus valóságos teste és vére van-e jelen a szentség ereje által. Erre a folyadék a látható és természetes vér színét vette fel. A pap a csodától meghatódva a dolgot egy ideig eltitkolta ”[[15]](#footnote-15) Az oklevélből megtudjuk azt is, hogy a Szent Vért a pap a templom falának egy rejtekébe helyezte el, s csak halálos ágyán fedte fel. Az üveg fiolába helyezett Szent Vért monstranciába foglalták, s máig nagy tisztelet övezi.[[16]](#footnote-16) Valószínű, hogy a pálosok jakabhegyi kolostorában is őriztek Szent Vér ereklyét, ugyanis ezt a templomot Gyöngyösi Gergely rendi történetíró a 16. század elején Krisztus drágalátos Vérével ékeskedő egyháznak nevezi.[[17]](#footnote-17)

1. Tüskés-Knapp 1986. 77., Lakatos-Sümeginé-Sümegi 2000. 47. [↑](#footnote-ref-1)
2. Lakatos-Sümeginé-Sümegi 2000. 47-48. [↑](#footnote-ref-2)
3. Szent Bernátnak több olyan prédikációja is fennmaradt, amelyben Krisztus kiontott vére ismétlődő motívumként jelenik meg. De a következő század nagy misztikusa Sienai Szent Katalin szintén a Szent Vér tiszteletének nagy terjesztője volt. Tüskés-Knapp 1986. 82., Lakatos-Sümeginé-Sümegi 2000. 48., Vö Sziénai Szent Katalin: Levelek. Ford: Csertő György. Bp. 1983., Sziénai Szent Katalin: Dialódus. Ford: Csertő György. Bp. 1983. [↑](#footnote-ref-3)
4. DH 1198., Sümegi 1991. 108. [↑](#footnote-ref-4)
5. Sümegi 1998. 112., 128., Sümegi 2000. 46. [↑](#footnote-ref-5)
6. A középkori eucharisztikus Szent Vér ereklyék teológiai és dogmatikai megítélésre lásd, Rudolf Kriss: Die religiöse Volkskunde Altbayerns. Baden bei Wien. 1933. [↑](#footnote-ref-6)
7. Tüskés-Knapp 1986. 79., Lakatos-Sümeginé-Sümegi 2000. 49., Bauerreiss 1931. 94., Kónyi-Holub 1940, 24-26. [↑](#footnote-ref-7)
8. Bauerreiss 1931. 130.p., A legendák magyar fordítása megjelent, Lakatos-Sümeginé-Sümegi 2000. 45-103. [↑](#footnote-ref-8)
9. Az Úrnap ünnepének megülését IV. Orbán pápa rendelte el az egész Egyházban 1264-ben a „Transiturus de hoc mundo” kezdetű bullájával. A bullában a pápa elmondja, hogy a nagycsütörtöki liturgia a nagyhét részét képezve fájdalmas és bánattal teli, hiszen a hívek a figyelmüket Jézus szenvedéseire irányítják. Ezért az Egyháznak szüksége van egy olyan kitüntetett napra, mely Krisztus testének, az Eucharisztiának méltó megünneplésére teremt alkalmat. DH 846-847.. Aquinói Szent Tamást és Szent Bonaventurát a bolsenai mise csodája indította a Szent Vér mélységes tiszteletére. Szent Tamás mindezek hatására írta meg csodálatos himnuszait az Oltáriszentségről. Tüskés-Knapp 1986. 82., Pásztor 1940. 135. [↑](#footnote-ref-9)
10. Bálint-Barna 1994. 65. [↑](#footnote-ref-10)
11. Ez a szám jóval több lehetett. Van ahol csak patrocíniumban, esetleg egyetlen említésben, esetleg ábrázolásban maradt fenn emléke. Sümegi 1991. 111-113., Lakatos-Sümeginé-Sümegi 2000. 95-103. [↑](#footnote-ref-11)
12. Tüskés-Knapp 1986. 83., 86-88., 98., 112-115., Lakatos-Sümeginé-Sümegi 2000. 96-97. Knauz Nándor: A Garam melletti Szent bebedeki apátság története. Bp. 1890., Dr. Benedek: A garamszentbenedeki Szent Vér ereklye története. Esztergom, 1912., Haiczl Kálmán: A garamszentbenedeki apátság története. Bp. 1913. [↑](#footnote-ref-12)
13. Pásztor 1940. 136-137., Tüskés-Knapp 1986. 83. sköv., Sümegi 1991. 110-113., Lakatos-Sümeginé-Sümegi 2000. 95-103. [↑](#footnote-ref-13)
14. Tüskés-Knapp 1986. 84. [↑](#footnote-ref-14)
15. B. A. Kerchelic: Historiam cathedralis ecclesiae Zagrabiensis partis primae. I. Zágráb. é.n. 209-210., Pásztor 1940. 136. [↑](#footnote-ref-15)
16. Sümegi 1991. 112., A pápai búcsúengedély is kiemeli azokat a „nagy és sok csodákat,” melyek ott történtek. Tüskés-Knapp 1986. 105., 114. [↑](#footnote-ref-16)
17. Sümegi 1991. 112. Lakatos-Sümeginé-Sümegi 2000. 100. [↑](#footnote-ref-17)